Imtella' Ġunju 13, 2020 - Aġġornata 13 Ta' Ġunju, 2020 4:53pm Is-sajjieda Għawdxin għandhom faċilità aħjar fejn jagħmlu l-manutenzjoni tad-dgħajjes tagħhom fix-Xlendi. Il-proġett, li jinkludi diversi servizzi għas-sajjieda, sar b'investiment ta' kważi nofs miljun ewro minn fondi tal-Unjoni Ewropea. B'investiment ta' €460,000, tlestiet ir-riġenerazzjoni taż-żona madwar l-istatwa ta' Sant'Indrija fix-Xlendi. Hawnhekk is-sajjieda Għawdxin itellgħu d-dgħajjes tagħhom fix-xitwa u jagħmlu xogħol ta' manutenzjoni fuqhom. Mifrux fuq medda art ta' aktar minn 800 metru kwadru, ix-xogħol kien jinvolvi art ġdida tal-konkos minflok il-wiċċ li kien hemm qabel u li kien fi stat ħażin. Inbniet kamra ġdida għall-winċ, sistema ġdida ta' distribuzzjoni tad-dawl u tal-ilma u ġew stallati cameras tas-sigurtà. Inbena ħajt li jilqa' għan-nar f'każ ta' xi aċċident u sar tank biex iż-żjut li joriġinaw mix-xogħlijiet li jsiru fuq id-dgħajjes, ma jispiċċax fil-baħar. Fl-inawgurazzjoni, il-Ministru għal Għawdex, Clint Camilleri qal li bit-twettiq ta' dan il-proġett il-gvern kompla juri li jimpurtah mis-sajjieda li qed jingħataw l-ispazju u l-faċilitajiet biex jippratikaw is-sengħa tagħhom u li minnha jaqilgħu l-għixien. "Proġett li jġonġi s-supply chain, fejn għandna s-sajjieda li mhux biss joħorġu u jġibulna l-ħut frisk ta' kuljum u għaldaqstant għandna ninċentivaw lil dawn is-sajjieda sabiex joperaw b'mod aħjar iżda wkoll ir-restaurants li jużaw l-istess ħut frisk ta' kuljum sabiex ikunu jistgħu jagħtu prodott mill-aħjar il dawk kollha li jżuru l-gżira tagħna," qal il-Ministru Camilleri. Dan il-proġett kien iffinanzjat mill-Fond Ewropew għall-Affarijiet Marittimi u s-Sajd. Is-Segretarju Parlamentari responsabbli mill-Fondi Ewropej, Stefan Zrinzo Azzopardi, qal li l-proġett fix-Xlendi jagħmel parti minn investiment akbar li għaddej għas-sajjieda f'Għawdex. "Flimkien ma' proġett ieħor simili ġewwa l-Imġarr qed naraw investiment ta' madwar €1.8 miljun li żgur se jservu biex inkomplu nsaħħu l-qasam tas-sajf, nagħtu aktar soljev u sosten lil dan is-settur," qal is-Segretarju Parlamentari Zrinzo Azzopardi. Proġetti oħra għas-sajjieda f'Għawdex jinkludu r-riġenerazzjoni tal-boathouses fi Pjazza Anfori fix-Xlendi.